b'\n_START_ARTICLE_\nGrad Rinek\n_START_SECTION_\nZgodovina\n_START_PARAGRAPH_\nKot grad se prvi\xc4\x8d omenja v listini kr\xc5\xa1kega \xc5\xa1kofa Romana II. izdani jeseni 1176. V njej je omenjen re\xc4\x8dni otok pod gradom Rinek (sub castro Rinecke). Med letoma 1139 in 1202 se je Baldwin z Ostrovice pred vojvodo odpovedal hubi pri stenah pri Rineku, ki jo je Ulrik z Labeka podaril \xc5\xa0entpavelskemu samostanu . Leta 1220 se po gradu imenuje vitez Albert Rine\xc5\xa1ki. Konec 13. stoletja je grad, ki je bil bamber\xc5\xa1ki fevd,  pridobil Giselbert iz K\xc3\xbchnburga od svojega ne\xc4\x8daka Offa, in se zavezuje, da bo Bambergu pla\xc4\x8dal 80 oglejskih mark. 13.8.1309 je vojvoda Oton III. Koro\xc5\xa1ki grad Rinek (Reinegg) podelil Ulriku Silberber\xc5\xa1kemu skupaj z dvorom pod gradom.  Leta 1338 pride grad v posest \xc5\xa0enkov z Ostrovice, ko ga odkupijo od Margarete vdove Ulrika Silberber\xc5\xa1kega.  Leta 1368 se je Ivan \xc5\xa0enk iz Ostrovice odpovedal polovici gradu Rinek v korist svojemu o\xc4\x8detu Hermanu, leta 1393 je Sofija, vdova po Ofu Perne\xc5\xa1kem uveljavljala pravico do denarne od\xc5\xa1kodnine. Od drugih Rine\xc5\xa1kih vitezov sta do leta 1482 znana Andrej Starej\xc5\xa1i in Andrej Mlaj\xc5\xa1i. Naslednjega leta je cesar Friderik III. \xc2\xbbgrad in grajsko razvalino Rinek\xc2\xab\xc2\xa0podelil Leopoldu Ehrendorferju._NEWLINE_Iz opisa lastnine kot "gradu in B\xc3\xbcrgstalla" je razvidno, da je grajska utrdba \xc5\xbee bila opu\xc5\xa1\xc4\x8dena, lastniki pa so preselili svoj sede\xc5\xbe v dolino na dvor pri mostu. (Verjetno se je dvo in poznej\xc5\xa1i grad Rinek (Reinegg) nahajal na mestu dana\xc5\xa1njega gosti\xc5\xa1\xc4\x8da neposredno pri mostu.  Grad in razvaline so po izumrtju \xc5\xa0enkov leta 1507 pre\xc5\xa1li na Ravbarje iz Gornjih Tru\xc5\xa1enj. Aleksander pl. Ravbar je leta 1629 grad in ru\xc5\xa1evine starega gradu prodal vitezu Grotta von Groteneggu, ki so se nadalje imenovali gospodje iz Rineka. Adam Seyfried von Grotteneg je Rinek zapustil svoji h\xc4\x8derki Fran\xc5\xa1\xc4\x8d\xc5\xa1ki Klari preko katere je lastnik postal baron \xc5\xbdiga Welz. Kasneje je Rinek pri\xc5\xa1el v last dru\xc5\xbeine Christallnigg.'